বিজেপিৰ বাবে হাগ্ৰামা মহিলাৰী কিয় অপৰিহাৰ্য হৈ পৰিছে ? - The Cross Current\nবিজেপিৰ বাবে হাগ্ৰামা মহিলাৰী কিয় অপৰিহাৰ্য হৈ পৰিছে ?\nবিজেপি আৰু বিপি এফৰ মাজত আৰম্ভ হৈছে নতুন সমীকৰণ । পৰিষদীয় নিৰ্বাচনৰ পৰা শেহতীয়া বিধানসভা নিৰ্বাচনলৈ অব্যাহত থকা ৰাজনৈতিক শত্ৰুতাৰ অৱসান ঘটাই পুণৰ হাগ্ৰামা মহিলাৰীক আকোৱালি ল'বলৈ সাজু হৈছে মুখ্যমন্ত্ৰী হিমন্ত বিশ্ব শৰ্মা । বিজেপিৰ ওচৰ চপাটো বিপিএফৰ বাবে যিমান জৰুৰী , সিমানেই বিপি এফক পুণৰ অকোৱালি লোৱাটো বিজেপিৰ বাবে অপৰিহাৰ্য হৈ পৰিছে । কাৰণ সন্মুখত আছে ২০২৪ চনৰ লোকসভা নিৰ্বাচন ।\nলোকসভা নিৰ্বাচনত কোকৰাঝাৰ আৰু মঙলদৈ লোকসভা সমষ্টিত বি পি এফ দলৰ আছে গুৰুত্বপূৰ্ণ ভূমিকা । এই দুটা লোকসভা সমষ্টিৰ ভিতৰত মঙলদৈ আছে বিজেপিৰ দখলত । মঙলদৈৰ সাংসদ হ'ল দিলীপ শইকীয়া । তেও বৰ্তমান বিজেপিৰ ৰাষ্ট্ৰীয় সাধাৰণ সম্পাদকৰ দায়িত্বতো আছে । গতিকে মঙলদৈত জয়লাভ কৰাটো বিজেপিৰ বাবে সন্মানৰ প্ৰশ্ন হৈ পৰিছে । তদুপৰি , বিগত লোকসভা নিৰ্বাচনতকৈ যাতে অসমত এখনো আসন নকমে তাৰ প্ৰতি এতিয়াৰ পৰাই সজাগ হৈ পৰিছে মুখ্যমন্ত্ৰী ডঃ হিমন্ত বিশ্ব শৰ্মা । এনেবোৰ কাৰণতে বি পি এফ আকৌ এবাৰ বিজেপিৰ বাবে প্ৰয়োজনীয় হৈ পৰিছে । তাতোকৈও বিজেপিৰ ৰাষ্ট্ৰীয় সাধাৰণ সম্পাদক, মঙলদৈৰ সাংসদ দিলীপ শইকীয়াৰ বাবে বিপিএফ আৰু হাগ্ৰামা মহিলাৰী হৈ পৰিছে অপৰিহাৰ্য ।\n২০১৯ চনৰ লোকসভা নিৰ্বাচনত মঙলদৈ লোকসভা সমষ্টিত দিলীপ শইকীয়াই ৭,৩৫,৪৬৯ টা ভোট লাভ কৰি জয়ী হৈছিল । সেইবাৰ ইউ পি পি এল প্ৰাৰ্থীয়েও ১,০৩,৮৭০ টা ভোট লাভ কৰিবলৈ সক্ষম হৈছিল । এনে এক পৰিস্থিতিত দিলীপ শইকীয়াক বিজয়ী কৰোৱাত মুখ্য ভূমিকা লৈছিল বি পি এফ দলে । কাৰণ , বি পিএফৰ প্ৰভাৱ থকা পানেৰী , কলাইগাও , ওডালগুৰি আৰু মাজবাটত বিজেপি প্ৰাৰ্থীগৰাকীয়ে যথেষ্ট অগ্ৰগতি লাভ কৰিবলৈ সক্ষম হৈছিল ।তাৰ পাছত ৰাজনীতিৰ সমীকৰণ সলনি হ'ল । বি পি এফ বিজেপিৰ পৰা আঁতৰি গ'ল , ইউ পি পি এল হৈ পৰিল নতুন বন্ধু ।\nমঙলদৈ লোকসভা সমষ্টিত আছে মুঠ ১০ টা বিধানসভা সমষ্টি । শেহতীয়া বিধানসভা নিৰ্বাচনত ইয়াৰে ৫ টাত বিজেপি , ১ টাত ইউ পি পি এল , ২ টাত বি পি এফ , ১ টাত কংগ্ৰেছ আৰু ১টাত এ আই ইউ ডি এফ দলে জয়লাভ কৰিবলৈ সক্ষম হয় ।ইয়াৰে , বিটি আৰৰ অন্তৰ্ভুক্ত সমষ্টি মাজবাট , কলাইগাও এতিয়াও বি পি এফৰ দখলত । আন সমষ্টিতো আছে হাগ্ৰামা মহিলাৰীৰ ব্যাপক প্ৰভাৱ । আনকি ওডালগুৰিত অমিত শ্বাহৰ প্ৰচাৰৰ পাছতো ইউ পি পি এল প্ৰাৰ্থীয়ে কোনোমতেহে জয়লাভ কৰিবলৈ সক্ষম হৈছিল ।গতিকে হাগ্ৰামা মহিলাৰীক একাষৰীয়া কৰি মঙলদৈ লোকসভা সমষ্টিত জয়লাভ কৰাটো বিজেপিৰ বাবে সহজসাধ্য হৈ থকা নাই । সেইবাবেই বিজেপিৰ বাবে , বিশেষকৈ দলটোৰ ৰাষ্ট্ৰীয় সাধাৰণ সম্পাদক দিলীপ শইকীয়াৰ বাবে বিপি এফ অথবা হাগ্ৰামা মহিলাৰী অপৰিহাৰ্য হৈ পৰিছে ।\nএকেদৰে পূৰ্বৰ দুৰ্নীতিৰ অভিযোগ , নিয়াৰ গোচৰ আদি বিভিন্ন কাৰণত বিজেপিৰ কাষত থকাটো হাগ্ৰামা মহিলাৰীৰ বাবেও একপ্ৰকাৰৰ বাধ্যবাধকতা হৈ পৰিছে ।\nআফগানিস্তানত এটা পানীৰ বটল আৰু এক প্লেট ভাতৰ মূল্য দহ হাজাৰ টকা! কিয়?
